Laula mulle
Laula mulle lintusen,
 laula toivehista.
 Kerro mulle varpunen
 mielen unelmista.

 Kerro lintu, laula, oi!
 metsän kukkasista;
 enhän sinne päästä voi
 elon kahlehista.

 Kerro pieni kultasuu,
 tietos kuulla saako:
 Vihertääkö lehtipuu,
 laine loiskuaako?

 Kukat joko kullervoi
 lammen rantamia,
 joko lintuin kuoro soi
 riemu-lausehia?

 Laula kulta, kerro, oi,
 missä siellä leijut,
 satujansa tarinoi
 joko metsän keijut?

 Lennä sinne, kerro nää
 terveiseni heille:
 Unelmani kiirehtää
 sinne luonnon teille.